Ұстаз – ұлағатты есім

Маған жақсы мұғалім

бәрінен де қымбат, өйткені

мұғалім – мектептің жүрегі.

*Ы Алтынсарин*

Ұстаздың ұлылығын паш етпеген жан бар ма екен дүниеде? Дүниедегі мамандық атаулының ең маңыздысы, төресі – ұстаздық дегенге дау жоқ. Расында да, мұғалім барлық мамандық иесін тәрбиелейтін, өмір иіріміне дайындайтын шаршауды, қамығуды, жалығуды білмейтін абзал жандар. Жүректері мейірімге толы, арына дақ түсірмейтін адалдық иелері. Қандай теңеу, қандай мақтау айтсаң да лайықтыи болар еді. Оған ешкім күмән келтірмес. Ұстаздық туралы қаншама шығармалар жазылып жатыр. Ешқайсысы қайталанбай, бұл мамандықтың қыры мен сырын, тұңғиығын тың тұрғыда баяндап береді.

Ұстаз мектеп табалдырығын аттаған балдырған үшін жол сілтейтін шамшырақ секілді. Дүниенің кетігіне кірпіш болып қаланып, болашағын айқындап береді. Жылдар бойын алдында отырған шәкірттеріне білім беріп, жеке тұлға болып қалыптасуына жағдай жасайды. Ана тілін үйретіп, әдебиетін, мәдениетін сүюге тәрбиелейді. Жан-жақты болсын деп ізденіп, қызықтыруға тырысады.

Бір ғана баланың емес, мың баланың анасы бола алады. Сондықтан да ұлағатты ұстаздарға барша адам баласы бас иеді. «Ұстаз болу – өз уақытыңды аямау, өзгенің уақытын аялау» - деп француз ойшылы Жан Жак Руссо айтпақшы, ұстаздардың еңбегі ерен. Шәкірт санасына білім нәрін сеуіп, ел болашағын тәрбиелеп шығару - екінің бірінің қолынан келе де бермейді. Ұстаз болу – жүрек жылуын, мейірім шуағын, адамгершілік ұлылығын баланың бойына дарыту. Ұстаз болу – шәкіртке ата-анасындай болып тәрбие сыйлау, жас ұрпақтың жарқын болашаққа барар жолын айқындап, бағыт-бағдар беру. Орыс ойшылы Анатолий Луначарский айтпақшы, «ұстаз – бұл жас ұрпақтың бойына ғасырлар бойы жинақталған барлық асылдарды сіңіруші, ал оларды соқыр сезімдерден, жамандықтардан және жұқпалы мерездерден аулақтатушы адам». Қоғам қайраткері, ағартушы-ғалым Ахмет Байтұрсынов «мұғалім – мектептің жаны» деп бағалаған. Осыдан-ақ, ұстаз деген – ұлы есім екенін талассыз аңғаруға болады. Себебі, ұстазға деген құрмет бәрінен биік тұрады. Қай заманда болсын, ұстаздарға құрмет жоғары болған. Бүгіннен немесе кешеден ғана ұлы мамандық иелеріне құрмет көрсетіліп келе жатқан жоқ, ықылым заманнан бері ұстаздықтың шоқтығы биік тұр. «Тамшысымен тас тесетін бейнебір су тәрізді» (әл-Фараби) жандарға ілтипат таныту - адамгершілігіңнің ілгері басуының бір қадамы. Өйткені, ұстазға құрмет көрсету – білімге құрмет көрсету. Білімді құрметтемеген, ұстазын қадір тұтпаған шәкірттің ғылымда нәтижеге қол жеткізе алмайтындығы, қол жеткізсе де, тиісінше кәдеге асыра алмайтындығы қасиетті Құранда да жазылған. Тарихта ақыл-парасаты мол тұлғалардың көпшілігі ұстазына ерекше құрметпен қарап, әрдайым бір ізетпен еске алғаны мәлім. Айталық, Ескендір Зұлқарнайын - Аристотельді, Абылай хан - Төле биді, Шәкәрім - Абайды, Жамбыл - Сүйінбайды өзіне ақылшы әрі ұстаз тұтқан. «Ұстазы жақсының ұстанымы жақсы» дегендей, олар өздерінің өмірде бағындырған зор асуларына ұстаздарының сіңірген еңбегі көп екенін жақсы түсінген. Мәселен, Ескендір Зұлқарнайын өз ұстазын «Мен ұстазыма әкемнен кем қарыздар емеспін. Әкемнен өмірді алсам, Аристотельден сол өмірге керектінің бәрін алдым» деп еске алатын болған екен. Сондықтан да, ұстазды сыйлау – өмірдегі бір борышың. Ұстазға құрмет - адамзатқа міндет. «Адамның адамшылығы - жақсы ұстаздан» деп ұлы Абай айтқандай, мұғалім тәрбиесі мен өнегесі оқушының болашақ азығы.

Жақсы ұстазға кезігіп, тәлім-тәрбие алған шәкірт өмір майданында мойымай күресіп, болашақ жолдарда бағытынан таймасы анық. Ұрпақ болашағы, халқымыздың келешегі қазіргі ұстаздардың қолында. Тәуелсіз ел атанып, төбемізге ту тігіп, тіліміздің мәртебесі артып, әлемге атымызды танытып жатқан кезеңде ұлттың, елдің болашағы-жас ұрпақ тәрбиесіне де мықты көңіл бөлінуде. Осы егеменді, тәуелсіз Қазақстанда өркениетке бастар жолдың бастауы мектеп десек, мектептің басты тұлғасы, жүрегі - мұғалім. Жаһандану заманында ұлт­­тық бәсекеге қабілетті болудың көр­сет­кіші – білім деңгейімен өлше­неді. Сондықтан, әлемдік білім ке­ңістігіне кірігіп, білім беру жү­йе­сін халықаралық биікке көтеру кезек күттірмейтін өзекті мәселе. Бұл мәселені шешудің кілті - ұс­таздардың қолында. Қазіргі таңда оқу-тәрбие мәселесі басты назарда. Жаңа педагогикалық технологияларды кеңінен пайдаланып, білім берудің тиімді жолдары анықталуда. Әр ұстаз тек білім беруші ғана емес, сонымен қатар білім алушы да болып отыр. Өз білімдерін жетілдіріп, жаңашыл мұғалім мәртебесіне лайық болу үшін ізденеді. Елімізде мұғалім мәртебесіне де ерекше мән беріліп жатыр. Елбасы Нұрсұлтан Назарбаев «Болашақта еңбек ет­іп, өмір сүретіндер – бүгінгі мектеп оқушылары, мұғалім оларды қалай тәрбиелесе, Қазақстан сол деңгейде болады. Сондықтан ұс­тазға жүктелетін міндет ауыр» – деген еді. Ұрпаққа тәрбие беру, білім нәрімен сусындату – екінің бірінің қолынан да келе бермейді. Сондықтан, ұстаз болу – жүректің батырлығын қажет етеді. Ауыр міндетті мойымай көтеру – ұстаздардың қолында.

№154 И.Қ Мандоки атындағы ЖББ мектептің

биология пәні мұғалімі: Уйкасова Гульнур Сануаровна